**Έκθεση της Κοινοβουλευτικής Επιτροπής Υγείας για τους κανονισμούς**

**«Οι** **περί του Οργανισμού Ασφάλισης Υγείας (Ταμείο Ευημερίας Υπαλλήλων Οργανισμού Ασφάλισης Υγείας) Κανονισμοί του 2023»**

**Παρόντες:**

Ευθύμιος Δίπλαρος, πρόεδρος Χρίστος Χριστόφιας

Σάβια Ορφανίδου Πανίκος Λεωνίδου

Χαράλαμπος Πάζαρος Χρύσανθος Σαββίδης

Μαρίνα Νικολάου Μιχάλης Γιακουμή

Η Κοινοβουλευτική Επιτροπή Υγείας μελέτησε τους πιο πάνω κανονισμούς σε τρεις συνεδρίες, που πραγματοποιήθηκαν στις 16, 23 και 30 Μαρτίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Υγείας, του Οργανισμού Ασφάλισης Υγείας (ΟΑΥ), της Παγκύπριας Συντεχνίας Δημοσίων Υπαλλήλων (ΠΑΣΥΔΥ), της ΟΗΟ-ΣΕΚ και της ΣΗΔΗΚΕΚ-ΠΕΟ. Η Νομική Υπηρεσία της Δημοκρατίας και η Παγκύπρια Συντεχνία Ισότητα, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο πλαίσιο της εξέτασης των κανονισμών παρευρέθηκε επίσης το μέλος της επιτροπής κ. Νίκος Κέττηρος.

Σκοπός των υπό αναφορά κανονισμών, οι οποίοι εκδίδονται δυνάμει του άρθρου 12Α(2)(δ) του περί Γενικού Συστήματος Υγείας Νόμου, είναι η θέσπιση κανονισμών για ρύθμιση του ταμείου του προσωπικού του ΟΑΥ.

Ειδικότερα, με τους υπό αναφορά κανονισμούς προβλέπονται μεταξύ άλλων τα ακόλουθα:

1. Η ίδρυση Ταμείου Ευημερίας Υπαλλήλων ΟΑΥ και διασφάλιση ότι αυτό θα αποτελεί συνέχεια του υφιστάμενου σωματείου με την επωνυμία «Ταμείο Ευημερίας Προσωπικού ΟΑΥ» και ότι όλες οι αποφάσεις και υποχρεώσεις που ανέλαβε το εν λόγω σωματείο πριν από την έναρξη της ισχύος των προτεινόμενων κανονισμών θα συνεχίσουν να δεσμεύουν το ταμείο.
2. Οι σκοποί του υπό αναφορά ταμείου.
3. Τα μέλη του ταμείου και οι περιπτώσεις απώλειας της ιδιότητάς τους.
4. Τα δικαιώματα και οι υποχρεώσεις των μελών του ταμείου.
5. Οι πόροι του ταμείου και ο τρόπος διάθεσής τους.
6. Η σύσταση και λειτουργία της διαχειριστικής επιτροπής του ταμείου και οι περιπτώσεις σύγκλησης τακτικών και έκτακτων συνελεύσεων από αυτήν.
7. Οι προϋποθέσεις διάλυσης του ταμείου.

Σύμφωνα με τα στοιχεία που κατατέθηκαν στην επιτροπή από τους εκπροσώπους του Υπουργείου Υγείας, το υφιστάμενο Ταμείο Ευημερίας Προσωπικού ΟΑΥ λειτουργεί σήμερα υπό καθεστώς σωματείου και είναι εγγεγραμμένο στον Έφορο Σωματείων και Ιδρυμάτων. Στο πλαίσιο της επικαιροποίησης του καταστατικού του εν λόγω σωματείου στον Έφορο Σωματείων και Ιδρυμάτων και στη βάση νομικής γνωμάτευσης που έλαβε το Υπουργείο Εσωτερικών, σύμφωνα με την οποία η λειτουργία των ταμείων ευημερίας πρέπει να ρυθμίζεται με κανονισμούς, όπως λειτουργούν τα ταμεία ευημερίας άλλων οργανισμών, και όχι με βάση τον περί Σωματείων και Ιδρυμάτων και για Άλλα Συναφή Θέματα Νόμο, το Υπουργείο Υγείας κατέθεσε τους υπό συζήτηση κανονισμούς στη Βουλή των Αντιπροσώπων.

Οι εμπλεκόμενοι φορείς που παρευρέθηκαν στην επιτροπή συμφώνησαν με τους σκοπούς και τις επιδιώξεις των προτεινόμενων κανονισμών.

Στο στάδιο της συζήτησης των κανονισμών μέλη της επιτροπής ζήτησαν πρόσθετα στοιχεία και επεξηγήσεις σε σχέση με τις πρόνοιές τους.

Η Κοινοβουλευτική Επιτροπή Υγείας, αφού διεξήλθε τις επιμέρους πρόνοιες των κανονισμών και αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας του Δημοκρατικού Συναγερμού, καθώς και το μέλος της βουλευτής της ΔΗΠΑ-Συνεργασία Δημοκρατικών Δυνάμεων τάχθηκαν υπέρ της έγκρισης των κανονισμών.

2. Τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και τα μέλη της βουλευτές της κοινοβουλευτικής ομάδας του Δημοκρατικού Κόμματος επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους στην ολομέλεια του σώματος.

Υπό το φως των πιο πάνω, η Κοινοβουλευτική Επιτροπή Υγείας υποβάλλει την παρούσα έκθεσή της για σκοπούς λήψης τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

Σημειώνεται ότι σε περίπτωση έγκρισης των Κανονισμών ο τίτλος αυτών θα τροποποιηθεί, ώστε να αναφέρονται ως «Οι περί Οργανισμού Ασφάλισης Υγείας (Ταμείο Ευημερίας Υπαλλήλων) Κανονισμοί του 2023».

28 Απριλίου 2023

Αρ. Φακ.: 23.03.060.007-2023

ΔΦ/ΜΕ/ΡΠ